Ritmo kombiná

Ritmo kombiná, tambe konosí komo Ritmo di Reino, ta un tipo di músika ku a originá na Kòrsou den añanan nobenta di siglo binti. Ritmo Kombiná ta un meskla di diferente ritmo karibense, entre otro zouk, cadence, kompa, merengue, kaseko, salsa antiano i plena. 

Meskos ku salsa antiano ritmo kombiná a logra atkerí un lugá dentro di e músika popular antiano. Na komienso e ritmo tabata wòrdu toká riba un tèmpo bastante lihé. Den e último añanan diferente grupo ku ta toka ritmo kombiná a kuminsá baha e tèmpo i bini ku areglonan vokal. En general ritmo kombiná ta konsistí di tres tèmpo: tèmpo lento (di balada romántiko), tèmpo intermedio i tèmpo rápido ku ta usualmente toká na fiestanan i karnaval.

 Historia 
Na komienso di dékada 90 Gilbert (Gibi) Doran (1964), ya un konosido rei di tumba i lider di banda, ta inisiá su búskeda pa un ritmo nobo ku mester ta bailabel henter aña sin ta mará na un okashon òf temporada, manera ta e kaso ku tambú (fin di aña), tumba (karnaval) i seu (tempu di kosecha). E ta kuminsá studia diferente ritmo, entre otro pambiche (derivá di merengue), soca i tumba, ku e meta pa yega na kombiná nan. Despues di a eksperimentá tambe ku diferente instrumento i areglo e ritmo kombiná a desaroyá.

Na inisio hende tabata titulá e ritmo komo "bochincha", pero pokopoko otro bandanan tambe a kuminsá toka e ritmo kombiná den nan estilo, dunando esaki mas akohida. Na Aruba i Boneiru a kuminsá toka ritmo kombiná i na kuminsamentu di e siglo 21 ritmo kombiná a kuminsá ta dominá músika antiano popular, prinsipalmente na Kòrsou, kompletamente. E ta e tipo di músika mas popular na e Islanan ABC i tambe bou di Antiano i Arubianonan biba na Hulanda den e promé dies (10) aña di e siglo 21. Na 2010 René Rosalia, diputado di Kultura di Kòrsou, ta proklamá ritmo kombiná komo un di e géneronan musikal ofisial di Kòrsou. Tin un òf mas grupo na Venezuela tambe ku a wordu inspirá pa ritmo kombiná. Igualmente e konosido areglista merikano, Sergio George, a keda enkantá ku ritmo kombiná i esaki a inspir'é den algun areglo.

 Grupo musikal 
E promé eksponentenan di e género ritmo kombiná tabata e gruponan musikal Explosivos, GIO, ambos bou guia di Gibi Doran, i ERA Autentiko. Otro gruponan musikal konosí pa ritmo kombiná ta Guess, Tune Stret Konstant, EQO (Aruba), Q-Sign (Hulanda), Gio Fuertisimo (Kòrsou), Dreams (Kòrsou), Buleria (Aruba i Kòrsou), Gentz, Dolce, TSean, OVega, Sonnos, NSTPLY i  Cache Royale (Hulanda).

 Link eksterno 
  Ritmo Kombina (instrumental), Video Youtube

Category:Músika
Category:Kòrsou